Karoo Nasionale Park | www.kampforum.co.za
Karoo N Park.
Tue, 06/11/2018 - 10:21
Vir baie jare, toe ek nog jonk en mooi was (nou het nog net die "en" oorgebly, want die "jonk" en "mooi" het vergaan), was die Karoo net 'n struikelblok waardeur jy moes kom om hetsy in die ou Transvaal of terug in die Kaap te kom. En toe trou ek met 'n Karoo-meisie - en my oë gaan oop vir die mooi en die prag van die Karoo. Ek praat nou nie van Ralie nie (maar tóg van haar ook).
In die jaar 2000 het ons vir die eerste keer kennis gemaak met die Karoo Nasionale Park. En sedertdien keer ons (meer as) gereeld terug na hierdie wonderlike oase in 'n andersins dorre wêreld. Ons was nou-al meer as 60 keer in hierdie uitsonderlike park. Soms het dit slegs 'n enkele nag se oorslaap behels, maar ons gaan kuier tot vir solank as 3 weke hier.
Vanaf die ingangshek langs die N1 net buite Beaufort-Wes, is dit 6.3 km (teerpad) tot by Ontvangs en 'n verdere 1 km tot by die baie netjiese kampeerterrein. Die ruskamp lê teenaan die voetheuwels van die Nuweveldberg. Ons is baie lief vir 'n spesifieke staanplek. Hierdie foto is gedurende die afgelope Apr/Mei-besoek geneem.
Die ruskamp beskik oor netjiese ablusiegeriewe, 'n kampkombuis, wasoutomate, geplaveide staanplekke en lekker Karoo Soetdoring- of Kareebome as skadu. Voëllewe in die ruskamp is uiters aktief en gedurende die warmer maande is bergskilpaaie baie bedrywig (mag ek maar sê "sekslustig") op die groen grasperke. Kleinkol-muskeljaatkatte is gereelde besoekers in die aand.
En ek wil verkieslik nie praat van die ou ystervark wat al menige kampeerder se koelsakke wat buite staan in die nag weggedra het nie. Ons was juis weer een van sy slagoffers gedurende ons laaste besoek.
Die ruskamp-fasiliteite word netjies gehou deur die opsigters Sanet en William, en gereeld besoek deur die ruskamp-bestuurder Brian van Rooyen.
By die chalets is 'n pragtige swembad, 'n winkel wat al die basiese benodigdhede verkoop en'n lekker restaurant wat ontbyt en aandetes bedien. Sou jy iets benodig wat nie in die park verkrygbaar is nie (bv brandstof) is Beaufort-Wes skaars 10 km vanuit die ruskamp. Die ingangshek is saans tot 22:00 beman. Sou jy dus verkies om in die aand by 'n restaurant in die dorp te gaan eet, weet jy dat jy tot en met 22:00 darem nie uitgesluit sal wees nie.
Die park beskik oor 'n paar roetes om wild te gaan kyk. Daar is ook etlike 4x4 roetes, alhoewel die meerderheid met enige hoë 4x2 voertuig gery kan word (behalwe vir Pienaarspas). Op die Potlekkertjie-sirkelpad (vernoem na 'n akkedis-spesie), sowat 50 km, is daar 'n lekker skaduryke piekniekplek (Doornhoek). Die Klipspringerpas is deel van hierdie roete. Laasgenoemde neem jou oor die middel-plato, verby die Rooivalle waar witkruisarende meermale broei, tot weer onder in die Doornhoekvallei.
Tussen die ruskamp en die ingangshek is ook die Lammertjiesleegte-sirkelpad (al die pad teerpad).
Die park beskik oor 'n verskeidenheid van wildspesies. Springbokke, rooihartbeeste, gemsbokke en Kaapse bergkwaggas is redelik algemeen te sien.
En as jy gelukkig is kry jy hierdie ouens ook:
Of hulle (waar twee wyfies 'n gemsbok teenaan die pad gevang het).
Indien jy die Klipspringerpas ry, en jy sien nie die volgende nie, het jy waarskynlik baie vrot gekyk:
En met 'n klompie geluk aan jou kant kan jy dalk selfs die rare knapie vind - sommer in die kampeerterrein:
Vir die meeste mense is hierdie park slegs 'n oornagplek. Doen jouself gerus die guns en vertoef meer as een dag in hierdie wonderlike plek. Ons is eersdaags (DV) weer vir 6 aande in die park (Paasnaweek ingesluit) oppad Krugerwildtuin en Eiland Spa toe.
Tue, 06/11/2018 - 10:33
Geweet Chris gaan vir ons 'n baie goeie beskrywing gee. Ook een van my gunstelinge en steun Chris se beoordeling van die park 100%. Ai, verlang ek nou na die Karoo!
Ek stem ook saam en…
Ek stem ook saam en sekondeer alles wat Chris oor Karoo Nasionale Park sê. As jy van 'n nasionale park hou, gaan gerus soontoe.
Tue, 06/11/2018 - 11:56
Ons het een keer 'n oornag…
Ons het een keer 'n oornag kamp gedoen en ek wens ons kon langer gebly het. Dit was oppad terug van Paarl af Pretoria toe. Van wat ons gesien het is dit 'n baie mooi park met 'n heerlike kampplek en netjiese geriewe. Ons sal weer daar 'n draai moet gaan maak.
..........en meer korrekte resensie as dié van Chris hierbo, kan niemand gee nie. Dankie vir die volledige verslag Chris.
Dis al wat ek kan byvoeg :-
Groot bergskilpaaie altyd teenwoordig in die kampterrein :-
Die ingangshek (van binne die park afgeneem) :
Die netjiese gemeenskaplike kombuis :-
En die ablusie-gebou :-
Gras en plaveisel opsies
Wed, 14/11/2018 - 11:06
Volgens Len se resensie sal…
Volgens Len se resensie sal hy GLADNIE verby hierdie park kan ry met sy wa nie...
Wed, 14/11/2018 - 11:33
Ek vind dit ook uiters moeilik om by Karoo Nasionale Park se ingang langs die N1 verby te ry. Dit is of my voet outomaties na die rempedaal se kant toe skuif wanneer ek die afdraai sien en my arms sukkel om die stuurwiel reguit te hou om verby te ry. Wonderlike, wonderlike plek!! Kan nie wag vir eerskomende April se 6 aande nie.
.......Hennie, my annerhelfte reken ons ry 40 dae en 40 nagte Wildtuin toe met my 500km per dag storie. Ek het juis 500km per dag gekies want dit werk mooi uit tot by Karoo vir ons eerste stop.
Wed, 14/11/2018 - 12:14
Ek vind dit ook uiters moeilik om by Karoo Nasionale Park se ingang langs die N1 verby te ry. Dit is of my voet outomaties na die rempedaal se kant toe skuif wanneer ek die afdraai sien en my arms sukkel om die stuurwiel reguit te hou om verby te ry. Wonderlike, wonderlike plek!!
Ek ervaar dieselfde moeilikheid!
Thu, 14/03/2019 - 16:38
Mufasa net na hy gepyl is. …
Mufasa net na hy gepyl is.
Nou kan mens sien dat n leeu in die wereld wragties moeilik raakgesien word.